“Radoje Petković, istaknuti član srpske zajednice, potpredsjednik VSNM Grada Kastva i dugogodišnji član SDSS-a izgubio je bitku za život i podlegao ozljedama dobivenim u brutalnom napadu na Viškovu.







Mjesto i vrijeme komemoracije biti će naknadno objavljeni”, objavilo je Vijeće srpske nacionalne manjine Primorsko-goranske županije na svojoj Facebook stranici.

Petkovića je prije nekoliko tjedana u Viškovu napao Ilija Glavić.

Prvo su se posvadili u kafiću, a kada je Petković izašao iz kafića, Glavić je krenuo za njim, sustigao ga i povukao rukom prema sebi kako ovaj ne bi ušao u svoj auto. Sumnja se da ga je Glavić potom udario lice, od čega je Petković počeo padati. Glavić ga je pridržao rukom da ne padne na tlo, pa ga još jednom udario u lice, nakon čega je Petković pao. Uspio se nekako pridignuti, no Glavić nije odustajao i ponovno je udario Petkovića šakom u lice, zbog čega se ovaj onesvijestio.

“Moguće da je napad etnički motiviran, što policija nije potvrdila. Koliko znamo, napadač i žrtva se nisu poznavali. Sumnjivo nam je što su svjedoci ‘nestali’. Da nije bilo snimaka nadzornih kamera, vjerojatno napadač ne bi bio ni identificiran”, rekao je Milan Eraković, pravni savjetnik Srpskog nacionalnog vijeća u Rijeci.

Inače, Ilija Glavić je, piše Slobodna Bosna, poznat pravosudnim tijelima Bosne i Hercegovine:

“Na temelju izjava svjedoka, Ilija Glavić je na listi osumnjičenih u predmetima koje je Haški tribunal još 2006. predao Tužiteljstvu BiH. Sumnjiči ga se za premlaćivanja, teške povrede i silovanja po brodskim logorima u proteklom ratu”, izjavio je prije mjesec Marko Grabovac, predsjedavajući Savjetodavnog odbora Instituta za nestale osobe Bosne i Hercegovine i predsjednik Udruženja za traženje zarobljenih boraca i nestalih civila iz Broda.

G. Matković/Foto:Facebook